b"\n_START_ARTICLE_\nMaria de M\xc3\xa8dici (regent de Fran\xc3\xa7a)\n_START_SECTION_\nRegent de Fran\xc3\xa7a\n_START_PARAGRAPH_\nHores despr\xc3\xa9s de l'assassinat d'Enric IV el 1610, el Parlament de Par\xc3\xads la va confirmar com a regent. En aquest c\xc3\xa0rrec no fou gaire brillant i caigu\xc3\xa9 r\xc3\xa0pidament en la influ\xc3\xa8ncia del seu favorit itali\xc3\xa0, Concino Concini. Amb la regent i el favorit els cat\xc3\xb2lics esperaven for\xc3\xa7ar la supressi\xc3\xb3 del protestantisme a Fran\xc3\xa7a._NEWLINE_Busc\xc3\xa0 una alian\xc3\xa7a amb els Habsburg hispans: trenc\xc3\xa0 aix\xc3\xad la tradicional lluita anti-Habsburg francesa. El 1614 arregl\xc3\xa0 el matrimoni del seu fill amb la infanta castellana i cat\xc3\xb2lica Anna d'Espanya, filla del rei Felip III de Castella, aix\xc3\xad com el de la seva filla Isabel de Borb\xc3\xb3 amb el rei Felip IV de Castella._NEWLINE_El 1614 Maria pat\xc3\xad la revolta dels principals nobles francesos, que volgueren aprofitar-se de la debilitat de la regent per aconseguir recuperar el poder que havien anant perdent (i que perdrien posteriorment del tot) amb l'ascens de la monarquia absolutista. Els Estats Generals hagueren de ser convocats per solucionar el conflicte, en l'\xc3\xbaltima ocasi\xc3\xb3 que tingueren de solucionar un conflicte abans de la Revoluci\xc3\xb3 francesa._NEWLINE_El 1617 el seu fill aconsegu\xc3\xad la majoria d'edat i Maria de M\xc3\xa8dici fou exiliada i reclosa al castell de Blois. Aconsegu\xc3\xad escapar-se'n el 1619 i s'ali\xc3\xa0 amb el seu fill petit Gast\xc3\xb3 d'Orleans contra el rei. Derrotats finalment, aconsegu\xc3\xad el perd\xc3\xb3 reial gr\xc3\xa0cies a la mediaci\xc3\xb3 del cardenal Richelieu. Finalment, aconsegu\xc3\xad mantenir una cort a Angers, tot i que posteriorment viatj\xc3\xa0 fins a Amsterdam, Brussel\xc2\xb7les i Col\xc3\xb2nia._NEWLINE_Maria de M\xc3\xa8dici mor\xc3\xad a Col\xc3\xb2nia i fou enterrada a Par\xc3\xads a la catedral de Saint-Denis al costat del seu esp\xc3\xb2s."